**Spôsoby výpočtu cestovných náhrad a nákladov**

1. **Všeobecné pravidlá**

Pri plánovaní a realizácii výdavkov na iniciatívy je potrebné postupovať na základe princípov **hospodárnosti, efektívnosti a účinnosti (3E)**. Všetky účtovné doklady (faktúry, účty, zmluvy atď.) musia byť opatrené textom **„Financované z Grantov EHP a Nórska 2014 – 2021“**.

1. **Pravidlá pre plánovanie výdavkov v žiadosti o príspevok**

V prípade, že plánované výdavky uvedené v žiadosti **prekračujú nižšie uvedené limity**, musí byť v príslušnej časti žiadosti o príspevok – Podrobný rozpočet – uvedené primerané a relevantné odôvodnenie.

1. **Osobitné pravidlá pre cestovné náhrady**

Pri financovaní výdavkov súvisiacich s pracovnou cestou, **s výnimkou cestovných nákladov**, sa zvyčajne uplatňuje paušálna náhrada. Paušálna suma pokrýva náhradu za ubytovanie, stravu, cestovné poistenie, miestnu dopravu v rámci miesta služobnej cesty (miesto služobnej cesty je miesto kam prioritne účastník cesty priletí, resp. príde iným dopravným prostriedkom a malo by byť uvedené v priebežnej alebo záverečnej správe; v prípade, ak je potrebné cestovať na rôzne miesta v danej krajine, na tieto presuny sa paušálne náhrady nevzťahujú a takéto náklady sa počítajú podľa nižšie uvedenej tabuľky v bode 4). Paušálne sumy sú určené podľa sadzieb stanovených Európskou komisiou zo dňa 18.12.2019, ktoré sú zverejnené na internetovej stránke Európskej komisie:

<https://international-partnerships.ec.europa.eu/funding/guidelines/managing-project/diem-rates_en>

***a) Zahraničné pracovné cesty***

|  |  |
| --- | --- |
| Paušálna suma sa poskytuje za každý deň služobnej cesty, ktorá vyžaduje prenocovanie: | Počas dní, keď služobná cesta trvá viac ako 12 hodín bez prenocovania (zvyčajne posledný deň služobnej cesty), sa paušálna suma znižuje o 50 %, tzn. na sumu: |
| Krajina: | Paušálna suma: | Krajina: | Paušálna suma: |
| **Slovensko** | **205 €** | **Slovensko** | **103 €** |
| **Nórsko** | **275 €** | **Nórsko** | **138 €** |
| **Island** | **349 €** | **Island** | **175 €** |
| **Lichtenštajnsko (Švajčiarsko)** | **348 €** | **Lichtenštajnsko (Švajčiarsko)** | **174 €** |

Počas dní, keď služobná cesta trvá menej ako 12 hodín bez prenocovania, účastník nemá nárok na žiadnu paušálnu sumu.

V prípade, že pracovná cesta zahŕňa cestovanie cez viacero krajín, pre účely kalkulácie paušálnej sumy sa použije konečné miesto určenia (miesto, kde bude prebiehať realizácia bilaterálnej iniciatívy).

***b) Tuzemské pracovné cesty***

Pre tuzemské pracovné cesty platia rovnaké paušálne sumy a pravidlá znížené o 50%. Zníženie paušálnej sumy o 50% sa týka tuzemských pracovných ciest na Slovensku a aj v donorských štátoch.

1. **Osobitné pravidlá pre cestovné náklady**

Príspevok na cestovné náklady účastníka z miesta ich umiestnenia do miesta realizácie iniciatívy a späť sa vypočíta ako jednotkový náklad na základe vzdialenosti. Cestovné vzdialenosti sa musia vypočítať pomocou kalkulačky vzdialenosti:

<https://ec.europa.eu/programmes/erasmus-plus/resources/distance-calculator_en>.

|  |  |  |
| --- | --- | --- |
| **Pásmo** | **Vzdialenosť (podľa kalkulačky)** | **Jednotkový náklad** |
| **I.** | 10 – 99 km | 30 € |
| **II.** | 100 – 499 km | 230 € |
| **III.** | 500 – 1 999 km | 340 € |
| **IV.** | 2000 – 2 999 km | 450 € |
| **V.** | 3000 – 3 999 km | 660 € |
| **VI.** | 4000 – 7 999 km | 1 030 € |

Pre výpočet výšky príspevku na spiatočnú cestu sa použije vzdialenosť jednosmernej cesty medzi východiskovou a cieľovou destináciou. Ak sa napríklad osoba z Osla zúčastňuje na aktivite, ktorá sa koná v Bratislave, žiadateľ:

1. vypočíta vzdialenosť z Osla do Bratislavy (1 386,47 km);
2. vyberie príslušné pásmo vzdialenosti (t. j. medzi 500 a 1 999 km) a
3. stanoví jednotkový náklad, t. j. 340 €. Ide o sumu, ktorá bude žiadateľovi poskytnutá z Fondu pre bilaterálne vzťahy na cestu z Osla do Bratislavy **a späť**.

V prípade jednosmernej cesty (napr. zahraničná pracovná cesta sa začína v Bratislave a končí v Trondheime) alebo v prípade cesty kde východisková a konečná destinácia nie je identická (napr. zahraničná cesta začína v Bratislave, ale nekončí sa v Bratislave), použije sa krátenie jednotkového nákladu o 50% za jednosmernosť cesty, pričom každá cesta je posudzovaná individuálne (napríklad ceste Bratislava – Oslo prislúcha pásmo III. v 50%tnom jednotkovom náklade 170€ a následne Reykjavík – Košice v pásme V. v 50%tnom jednotkovom náklade 330€ ).

Pre služobné cesty z/na Island, s výnimkou hlavnej turistickej sezóny (jún – august), sa uplatňujú dodatočné cestovné náklady do výšky 50% jednotkového nákladu.

Pre odľahlé oblasti Nórska a Islandu sa uplatňujú dodatočné cestovné náklady do výšky 50% jednotkového nákladu. Za odľahlé oblasti Nórska a Islandu sa považujú všetky regióny (NUTS3) okrem:

* v Nórsku: Trøndelag, Hordaland, Rogaland, Vest-Agder, Akershus, Oslo
* na Islande: región hlavného mesta a južný polostrov

*Príklad I: Vzdialenosť z Bratislavy do Akureyri na Islande je 2 986,16 km, čo znamená, že jednotkový náklad na cestovné je 450 €. Keďže Akureyri je v odľahlej oblasti Islandu, žiadatelia sú oprávnení požadovať dodatočné cestovné náklady vo výške 50 % jednotkového nákladu. V takomto prípade budú oprávnené náklady na cestu 675 €. V prípade, že táto služobná cesta začína v marci (mimo sezóny), žiadatelia si môžu uplatniť dodatočné cestovné náklady vo výške 50 % jednotkového nákladu. V takom prípade budú oprávnené náklady na cestu predstavovať 900 €.*

*Príklad II: Vzdialenosť z Košíc do Tromsø v Nórsku je 2 330,82 km, čo znamená, že jednotkový náklad na cestovné je 450 €. Keďže Tromsø je v odľahlej oblasti Nórska, žiadatelia sú oprávnení požadovať dodatočné cestovné náklady vo výške 50 % jednotkového nákladu. V takomto prípade budú oprávnené náklady na cestu 675 €. Na túto služobnú cestu sa nevzťahujú dodatočné cestovné náklady v závislosti od hlavnej turistickej sezóny.*

Pre tuzemské služobné cesty na Slovensku sa jednotkové cestovné náklady vypočítajú ako 0,1 €/km. Vzdialenosť od miesta začiatku cesty k miestu aktivity a späť sa vypočíta pomocou najrýchlejšej trasy podľa [www.maps.google.com](http://www.maps.google.com). Tolerancia je 25 km; v opačnom prípade možno požiadať o zdôvodnenie.

Vyššie uvedené pravidlá sa uplatňujú aj na externých odborníkov / poskytovateľov služieb.